“ทองไทย” พุ่งบาทละ 300 รูปพรรณขายออก 29,650 บ. ท่ามกลางขัดแย้งในยูเครน
“ทองไทย” พุ่งบาทละ 300 ทองคำแท่งขายออกบาทละ 29,150 บาท รูปพรรณขายออกบาทละ 29,650 บ. ท่ามกลางความขัดแย้งในยูเครน
22 ก.พ. 2565

สมาคมค้าทองคำ ประกาศราคาทอง (ทองคำ 96.5%) ประจำวันที่ 22 กุมภาพันธ์ 2565 เมื่อเวลา 09.28 น. ดังนี้ ทองคำแท่ง รับซื้อ บาททองคำละ 29,050.00 บาท ขายออก บาททองคำละ 29,150.00 บาท ส่วนทองรูปพรรณ รับซื้อ บาททองคำละ 28,531.12 บาท ขายออก บาทละ 29,650.00 บาท
ทั้งนี้บริษัท ฮั่วเซ่งเฮง โกลด์ ฟิวเจอร์ส จำกัด ระบุในบทเวิเคราะห์ว่า ราคาทองคำ Spot เมื่อวานที่ผ่านมา มีความผันผวน หลังจากราคาทองคำช่วงกลางวันปรับตัวลดลงจากประธานาธิบดีโจ ไบเดน เห็นชอบจัดการประชุมร่วมกับประธานาธิบดีวลาดิเมียร์ ปูติน ของรัสเซีย
อย่างไรก็ตาม ราคาทองคำเมื่อคืนที่ผ่านมาปรับตัวขึ้นแรงอีกครั้ง หลังจากประธานาธิบดีวลาดิเมียร์ ปูติน ของรัสเซีย ประกาศรับรองสถานะการเป็นรัฐอิสระของสาธารณรัฐประชาชนโดเนตสก์ และสาธารณรัฐประชาชนลูฮันสก์ ซึ่งตั้งอยู่ในภูมิภาคดอนบาสของยูเครน และเป็นพื้นที่ที่ประชาชนส่วนใหญ่ฝักใฝ่รัสเซีย ซึ่งเป็นการสร้างความขัดแย้งครั้งใหม่ต่อวิกฤตการณ์ในยูเครน ทางด้านกองทุน SPDR Gold Trust ถือครองทองคำเท่าเมื่อวันศุกร์ที่ผ่านมา
โดยแนวโน้มราคาทองคำคาดเคลื่อนไหว Sideways up โดยราคาทองคำมีแนวรับ 1,890 ดอลลาร์ และแนวรับถัดไปที่ 1,880 ดอลลาร์ ขณะที่มีแนวต้าน 1,920 ดอลลาร์ และ 1,930 ดอลลาร์
สำหรับคืนนี้ สหรัฐจะเปิดเผยดัชนี PMI ภาคการผลิตและภาคบริการเดือนก.พ. ตลาดคาดว่าจะเพิ่มขึ้นสู่ระดับ 55.9 และ 52.9 ตลาดลำดับ และดัชนีความเชื่อมั่นผู้บริโภคเดือนก.พ. โดย Conference Board ตลาดคาดว่าจะลดลงสู่ระดับ 109.9 จากระดับ 113.8 ในเดือนม.ค.